
Abiotikus stresszhatások mint a hő és a nitrogénhiány összefüggésének vizsgálata kukorica (Zea mays L.) juvenilis fenológiai fázisában nem-invazív képalkotó technikák felhasználásával.

Az egyre gyakoribb időjárási anomáliák miatt napjainkban a kukoricatermesztőknek számos kihívással kell szembenéznie. A hosszabb aszályos nyári időszakokat szinte minden esetben magas napi átlaghőmérséklet jellemzi, ezzel az alapvető vízhiány mellett a megemelkedett napi maximális hőmérséklet hőstresszként jelentkezik, jelentős hatást gyakorolva termesztett kultúrnövényeinkre. Ilyen körülmények között a tápanyaghiány különösen nitrogén megvonás fokozott kockázatot jelent a termelésre. A kukorica mindkét tényezőnek jelentősen kitett növény, hiszen fajlagos nitrogénigénye jelentős, továbbá magas hőigénye ellenére, a hirtelen hőmérséklet emelkedés a fotoszintetikus apparátus károsodásához vezethet, ami közvetlen kihat a termelésre.
Célom volt vizsgálni, hogy a homok és kőzetgyapot tápközeghatás milyen mértékben befolyásolja a tápanyagfelvételt, továbbá, hogy a nitrogénellátottság és a hőmérséklet változása hogyan hat a kukoricanövények fotoszintetikus apparátusára. Különösen nitrogénhiányos állapotban a hőstressz hogyan befolyásolja a növények állapotát.
A kísérletet 2 termesztőközegen állítottuk be. Az egyik termesztőközeg a többször átmosott homok volt, míg a másik termesztőközeg kőzetgyapot tápkockákból állt. A növényeket klímakamrában 20 fokon neveltük három különböző tápoldat (ioncserélt víz, hoagland tápoldat, módosított N-mentes Hoagland tápoldat) felhasználásával, majd 3-4 leveles állapotban a homok termőközegben nevelt csoportok felét hőstressznek tettük ki. A növényeket 42°C hőmérsékleten 120 perc időtartamra. Ezt követően 48 óra elteltével késleltetett biolumineszencia méréseket végeztünk NightShade LB985 in vivo növényi képalkotó rendszer segítségével. A növényeket ért stressz mértékére az egységnyi levélfelületre vetített emittált bioluminesszencia értékéből következtettünk. A kísérlet során továbbá növénymagasság és tápelemtartalom vizsgálatot is végeztünk.
Eredményeink alapján a tápanyaghiány és a hőstressz már önmagában is jelentős hatást gyakorol a fotoszintetikus apparátus állapotára. A kombinált stresszhatás fokozottan károsította a reakciócentrumokat. Hőstressz hatására megnövekedett a növények nátrium-, réz- és nitrogéntartalma, utóbbi stresszfehérjék képződésére és klorofill újra képződésére utal.
Úgy gondolom, hogy dolgozatom gyakorlati szempontból hozzájárulhat a hőstressz okozta terméskiesések csökkentéséhez, rávilágít a megfelelő tápanyagellátottság fontosságára mely képes mérsékelni a növényt érő stressz káros következményeit.



